Drie gevonnis ná plaasmoordArgieffoto: Nico Strydom ŉ Man en twee vroue is Donderdag in die hooggeregshof in Mthunzini in KwaZulu-Natal gevonnis nadat Peter Johnson (56) in Junie 2015 op ŉ plaas in die Nyoni-gebied doodgeskiet is. Maroela Media het vroeër berig Johnson en sy broer, Ian, is omstreeks 19:00 op 2 Junie 2015 deur drie gewapende aanvallers op hul plaas oorval. Peter is tydens die aanval doodgeskiet, terwyl Ian gewond is. Een van die broers se vrou was ook ten tyde van die voorval in die huis. Een van die aanvallers, Sabelo Zulu (22), is tydens die aanval gewond en op die toneel in hegtenis geneem. Die ander twee aanvallers het drie vuurwapens geroof en op die vlug geslaan. Twee vroue, Nana Madikane (44) en Thandiwe Cele (54), is later ook in verband met die aanval in hegtenis geneem. Madikane en Cele het gehelp om die plaasaanval te reël. Zulu is Donderdag lewenslange tronkstraf opgelê vir Johnson se moord, 12 jaar vir poging tot moord en 15 jaar vir roof. Madikane is ses jaar tronkstraf vir roof opgelê, terwyl Cele tot vier jaar tronkstraf op ŉ aanklag van roof gevonnis is. Kol. Thembeka Mbhele, woordvoerder van die polisie, het gesê ’n vierde verdagte, Sandile Mjadu (30), is tydens die polisie se ondersoek in die KwaMbonambi-gebied doodgeskiet toe die polisie hom in verband met ander misdade in hegtenis wou neem. ŉ Vuurwapen wat tydens die plaasaanval geroof is, is in Mjadu se besit gevind. Genl.maj. Bheki Langa, waarnemende polisiekommissaris in KwaZulu-Natal, het die vonnisse verwelkom. “Die saak is nog nie gefinaliseer nie, aangesien daar nog verdagtes op vrye voet is,” het Langa gesê. “Ons kan nie toelaat dat onskuldige mense deur misdadigers aangeval en vermoor word nie. Ons sal seker maak dat die plattelandse gemeenskap en alle mense wat op plase woon, beskerm word deur gereelde patrollies in hierdie areas te doen.”